Den britiske premierminister, Theresa May, har ifølge flere medier, blandt andet Reuters, meddelt sine konservative partifæller, at hun vil gå af, når det britiske parlament har godkendt en aftale om Storbritanniens udtræden af EU.

Reuters citerer parlamentsmedlem James Cartlidge, der oplyser, at May har fortalt, at hun ikke vil blive på posten i forhandlingernes næste fase.

Hun har dog ikke angivet nogen tidshorisont for, hvornår det bliver.

Oplysningerne kommer, efter at May har holdt et møde med de konservative medlemmer af parlamentet.

I en udtalelse fra premierministeren selv hedder det ifølge Reuters og andre medier:

- Jeg er klar til at forlade dette job tidligere, end jeg havde planlagt, for at gøre hvad der er det bedste for vores land og for vores parti.

/ritzau/